tartuNLP/wikipedia-smugri-20251201 huggingface dataset:
Kallista Kann

Hermine Kallista Kann (28. veebruar 1895 Tartu – 23. märts 1983 Tallinn) oli eesti keeleteadlane ja õpetaja.
Hariduskäik.
Ta lõpetas 1913. aastal Tartu Puškini-nimelise Tütarlaste Gümnaasiumi ning õppis aastatel 1916–1918 Harkovi kõrgematel naiskursustel.
Õppis aastatel 1927–1932 Tartu Ülikooli filosoofiateaduskonnas, lõpetas 1932. aastal "cum laude". Täiendas end aastatel 1935–1936 Prantsuse Teadusliku Instituudi stipendiaadina Pariisis. Kaitses 1937. aastal Tartu Ülikoolis magistriväitekirja "La Place de l'Adjectif dans "Erec et Enide" et "Cligés" par Chrétien de Troyes" ja sai magistrikraadi (kinnitati 1946. aastal kui filoloogiakandidaadi kraad).
Töökäik.
Oli aastatel 1914–1925 võõrkeelte õpetaja Ukrainas ja Gruusias. Aastatel 1927–1935 oli ta ülikooliõpingute ajal Prantsuse Teadusliku Instituudi sekretär Tartus. Töötas aastatel 1936–1944 Tallinna Prantsuse Lütseumi saksa ja prantsuse keele õpetajana. Aastatel 1944–1945 oli ta Tallinna 4. Keskkooli direktor. 
Oli aastatel 1945–1949 Tartu Riikliku Ülikoolis Lääne-Euroopa rahvaste filoloogia (1947. aastast Lääne-Euroopa keelte) kateedri vanemõpetaja, 1949 dotsent, 1950–1952 Lääne-Euroopa keelte, 1953–1961 võõrkeelte, 1961–1963 saksa keele kateedri juhataja, 1963–1966 saksa keele kateedri dotsent. Läks 1966. aastal pensionile. 
Teoseid.
Koostanud prantsuse ja saksa keele õpikuid.
Isiklikku.
Tema isa oli koorijuht ja rahvusliku liikumise tegelane Hans Kann.
Umbluu preemia

Umbluu preemia (Viltune Pendel) on MTÜ Eesti Skeptik välja antav preemia, millega tõstetakse esile pseudoteaduse edendamisse panustanud isikut või organisatsiooni. 
Preemia esemeline osa kujutab endast virtuaalset viltust pendlit.
Preemia antakse välja "31. aprillil" ja esimest korda tehti seda 2008. aastal teadusmeedia konverentsil “Teadus – tumm või tummine?”.
Auhinna eeskujuks on muuhulgas olnud James Randi Haridusfondi Lendava Sea Auhind ja Soome skeptikute Huuhaa-auhind Eestis on varem paaril korral välja antud Üraja auhinda.
Leideni manifest teaduse paremaks hindamiseks

Leideni manifest teaduse paremaks hindamiseks (inglise "Leiden Manifesto for research metrics") rõhutab teaduse õiglasema hindamise vajalikkust. 
Manifesti autorid juhivad tähelepanu sellele, et kvantitatiivseid teaduse hindamise meetodeid, näiteks bibliomeetriat, kasutatakse sageli ilma piisava kriitikameeleta ja seega varitseb oht, et teaduse hindamisprotsessi hõlbustamiseks loodud abivahendid muutuvad eesmärgiks iseeneses. Autorite arvates on teaduse õiglasemaks hindamiseks vaja saavutada tasakaal kvantitatiivse ja kvalitatiivse osa vahel.
Manifest avaldati 23. aprillil 2015 ajakirjas Nature. Selle on koostanud viis teadlast, kes puutuvad oma töös kokku ka teaduse hindamisega. Kolm nendest töötavad Leideni Ülikooli teadus- ja tehnoloogiauuringute keskuses, mis on üks maailma juhtivaid bibliomeetriakeskusi ning kus koostatakse niinimetatud Leideni edetabelit.
Taust.
Manifesti kavand valmis 2014. aastal Leidenis toimunud STI konverentsil ("19th International Conference on Science and Technology Indicators"). Manifest on saanud nime selle konverentsi asukoha järgi.
Kümme põhimõtet.
Leideni manifest pakub välja kümme põhimõtet, millest tuleb teadustöö hindamisel juhinduda:
Laser-kaugusmõõtja

Laser-kaugusmõõtja on kaugusmõõtja, mis kasutab objekti kauguse määramiseks laserkiirt. 
Kirjeldus.
Laserkaugusmõõtja saadab sihtmärgi poole hästi fokusseeritud valguspulsi ja tuvastab selle peegeldumise. Mõõtur mõõdab aega nende kahe sündmuse vahel ja teisendab selle kauguseks. Valem on lihtne: kaugus = kiirus × aeg. Kuid valguse kiirus on 300 000 km/s, seega 1 cm täpsuse saavutamiseks peab mõõtur mõõtma ajavahemikke miljardiksekundite (nanosekundite) suurusjärgus. Laserkaugusmõõtja suudab mõõta kuni 30 m kaugusele ±3 mm täpsusega.
Varem kasutasid laser-kaugusmõõtjajat üksnes maamõõtjad ja ehitusinsenerid, kuid tänapäeval on see muutunud laiatarbeseadmeks. Laser-kaugusmõõtja mõõtmisfunktsioonid võimaldavad väärtusi liita ja lahutada ning arvutada lineaarset kaugust, pindala, kogupindala ja ruumala.
Impulssi võib kodeerida, et vähendada kaugusmõõtja kinnikiilumise võimalust. Doppleri efekti kasutades saab otsustada, kas objekt liigub kaugusmõõtja poole või sellest eemale, ja kui kiiresti see toimub.
Seadme täpsuse määravad laserimpulsi tõusu- või langusaeg ja vastuvõtja kiirus. Seade, mis kasutab väga teravaid laserimpulsse ja millel on väga kiire detektor, võib objekti asukoha määrata millimeetri täpsusega.
Ulatuskaugus ja viga.
Vaatamata sellele, et laserkiir on kitsas, levib see laserkiirte lahknevuse stsintillatsiooni- ja valgusvihkefektide tõttu kaugele. See on tingitud õhus sisalduvatest ja objektiividena toimivatest õhumullidest, varieerudes mikroskoopilistest suurustest, kuni umbes poole laserkiire ja maapinna vahelise kõrguseni. Need atmosfääri moonutused koos laseri enda ja põiktuulte mõjuga, mis panevad sooja õhu mullid külgsuunas liikuma, võivad muuta objekti täpse kauguse määramise keerukaks. Selline olukord võib tekkida näiteks puude või põõsaste all või isegi pikemate, rohkem kui 1 km avatud vahemaade puhul, näiteks lahtisel kõrbemaastikul. Osa laservalgust võib peegelduda mõõdetava objekti läheduses paiknevatelt lehtedelt või puuharudelt, tekitades varase tagasipeegelduse ja viies lugemi seetõttu liiga madalale. Mõõtes enam kui 365 m kauguselt, võib sihtmärk lihtsalt kaduda kuumutatud pinna lähedal tekkivasse miraaži, mis laservalgust painutab. Kõiki neid mõjusid tuleb mõõtmisel arvestada.
Hiiumaa Spordikool

Hiiumaa Spordikool on sihtasutusena tegutsev erahuvikool Hiiumaal.
Sihtasutus asutati 20. veebruaril 2015 Hiiu Vallavolikogu otsuse nr 131. alusel. Hiiumaa Spordikoolile väljastas Haridus- ja Teadusministeerium tegevusloa erahuvikoolina tegutsemiseks 27. märtsil 2015.
2018. aastal oli koolis 280 õpilast.
SA Hiiumaa Spordikooli tegevuse eesmärkideks on sportlike tegevuste propageerimine, ürituste ja võistluste korraldamine, sporditegevuse strateegiline arendamine Hiiumaal, spordirajatiste haldamine.
Sihtasutuse tegevust juhib viieliikmeline nõukogu ja igapäevast tööd juhatus.
Kooli struktuur jaguneb kolmeks:
Rukkiräägu kultuuriauhind

Rukkiräägu kultuuriauhind on Eesti Rukki Seltsi välja antav auhind. 
Auhinna on pälvinud kirjanikud, ajakirjanikud, muusikud, aga ka näiteks Maaleht.
Auhinda antakse aastast 2000.
Dārzciems (Koivaliina vald)

Dārzciems on küla ("mazciems") Lätis Smiltene piirkonnas Koivaliina vallas. Küla asub valla lõunaosas merepinnast 83 meetri kõrgusel Melderupīte kaldal ja jääb valla keskusest Koivaliinast 6 kilomeetri, endisest piirkonnakeskusest Hopast 19 kilomeetri ja Riiast 162 kilomeetri kaugusele.
Külas tegutseb puuvilja- ja marjakasvatusega tegelev mahlatootja "Very Berry". Seal asub Dārzciemsi bussipeatus. Aastatel 2009–2021 kuulus küla Hopa piirkonda.
Grāvi

Grāvi on küla ("mazciems") Lätis Smiltene piirkonnas Koivaliina vallas. Küla asub merepinnast 80 meetri kõrgusel Koiva jõe kaldal ja jääb valla keskusest Koivaliinast 3 kilomeetri, endisest piirkonnakeskusest Hopast 32 kilomeetri ja Riiast 159 kilomeetri kaugusele. Aastatel 2009–2021 kuulus küla Hopa piirkonda. Küla asub osaliselt Ziemeļgauja kaitstaval maastikul.
Mežciems (Koivaliina vald)

Mežciems on küla ("skrajciems" ehk hajaküla) Lätis Smiltene piirkonnas Koivaliina vallas. Küla asub valla põhjaosas merepinnast 89 meetri kõrgusel ja jääb valla keskusest Koivaliinast 4 kilomeetri, endisest piirkonnakeskusest Hopast 34 kilomeetri ja Riiast 166 kilomeetri kaugusele. Aastatel 2009–2021 kuulus küla Hopa piirkonda.
Küla lähistele jäävad looduskaitsealused Kalameca ja Markuzi kraavid.
Purpurpuu

Purpurpuu ("Peltogyne") on liblikõieliste sugukonda ja purpurpuu perekonda kuuluv heitlehine lehtpuu. 
Purpurpuu kasvab suuremas osas Kesk- ja Lõuna-Ameerika troopilistes vihmametsades, ulatudes Kagu-Brasiiliani.
Puuliigi üldkirjeldus.
Puu võib kasvada 40–50 meetri kõrguseks ja tüve diameeter võib olla kuni 1,5 meetrit. Puu sirge ja silindriline oksteta tüvi on 18–27 m kõrge. Vahetult pärast puu lõikamist on puit helepruun, mis mõne minuti pärast värvub erepurpurseks, mille poolest on puit väga hinnatud. Õied on väikesed, kuni viie valge kroonlehega, õied moodustavad kasvades pöörise. Lehed paiknevad vahelduvalt, jaotatud sümmeetrilisteks lehepaarideks, lehe pikkus on 5–10 cm ja laius 2–4 cm. Täiskasvanud puud on küll heitlehised, kuid nooremad taimed ei heida lehti. Puu on kaunviljaline ja kaunas on üks seeme.
Mehaanilised omadused.
Puidu tihedus on 800–1000 kg/m3, keskmiselt 860 kg/m3. Puit on jäik, raskesti painutatav ja vähekriibitav. Puit on suhteliselt raskesti töödeldav ja eritab kuumutamisel vaiku. Töödeldud puit jääb sile, on hästi liimitav ja vahatatav ning puit kuivab üsna kiiresti. Puidu kiud on enamasti sirged, aga võib olla ka laineline ja mitte korrapärane kiudude asetus.
Kasutamine.
Puitu kasutatakse ehitiste väliskonstruktsioonides, sillaehituses, samuti majaehituses. Sobib eriti hästi mööbli, põrandate, parketi valmistamiseks, kasutatakse laevaehituses, toolide käsipuudeks, puutööks, piljardilaudade valmistamiseks ning muusika instrumentide valmistamiseks. Dalbergionh on väga kallis puu, selle pärast seda kasutatakse väikestes projektides. Puidu tolm võib põhjustada nahaärritust ja iiveldust, kuna puit sisaldab Dalbergione (neoflavonoid), mille tõttu ei sobi ehismaterjaliks paljudele inimestele.
Fred Trump

 
Frederick Christ Trump (11. oktoober 1905 New York – 25. juuni 1999 New York) oli Ameerika Ühendriikide kinnisvaraarendaja. Ta oli Ameerika Ühendriikide 45. ja 47. presidendi Donald Trumpi isa. 
Elulugu.
Trump sündis 1905. aastal New Yorgis Saksa sisserändajate perekonnas. Ta oli vanuselt kolmas laps, tal oli noorem vend John ja vanem õde Elizabeth. 
1936. aastal abiellus Fred Šoti sisserändaja Mary Anne MacLeodiga ning neil sündis viis last: Donald Trump, Maryanne Trump Barry, Frederick Jr., Elizabeth ja Robert.
Fredi ja tema abikaasa abielu oli õnnelik, nad olid koos kuni Fred Trumpi surmani.
Fred Trump kannatas Alzheimeri tõve all. 1999. aastal haigestus ta kopsupõletikku ja suri sama aasta juunis.
Ajalehe The New York Times järelehüüde kohaselt oli Fred Trumpi varanduse netoväärtus surres vahemikus 250 miljonit kuni 300 miljonit dollarit. Jõukusest hoolimata oli Trump tuntud kui kokkuhoidlik inimene.
Karjäär.
Fredi isa suri 1918. aasta gripipandeemia ajal. Ta oli investeerinud kinnisvarasse, mis hiljem aitas tema perel rikkaks saada.
Fred Trump alustas karjääri New Yorgis Queensis hooneid ehitades. 20. eluaastate alguses oli ta juba ehitanud kümneid maju ja asutanud ettevõtte Elizabeth Trump &amp; Son Co., millest hiljem sai Trumpi kontsern The Trump Organization.
1968. aastal hakkas Donald Trump tööle isa firmas, ta oli siis 22-aastane. Fred Trump laenas pojale raha, et see saaks alustada kinnisvaraäri Mannhattanil. Fred Trumpi süüdistati rassismis, kui ta tegeles korterite väljarentimisega 1960. ja 1970. aastatel. 1973. aastal kaebas USA justiitsministeeriumi tsiviilõiguste osakond Fred Trumpi ja tema ettevõtte kohtusse, väites, et vähemusi diskrimineeritakse. Kriitiline olukord tekkis sellest, et eelistati valgenahalisi inimesi ja potentsiaalsetele mustanahalistele üürnikele öeldi ära. Lõpuks jõudsid mõlemad pooled kokkuleppele ja allkirjastati nõusolekuleping.
Trumpi nimi jõudis esimest korda ajakirja Forbes rikkaimate ameeriklaste edetabelis (Forbes 400) 1982. aastal, kui tema varandus koos poja Donaldi omaga oli hinnanguliselt 200 miljonit dollarit.
Osakese siire

Osakese siire või heliosakese siire on akustikas füüsikaline suurus, mis iseloomustab osakese siiret tema tasakaalolekust keskkonnas, milles helilaine levib. SI süsteemis esitatakse osakese siiret ühikutes meeter (m).
Definitsioon.
Osakese siire on ajast sõltuv vektorsuurus, mis tähistatakse δ ja on defineeritud valemiga:
formula_1
kus formula_2 on ühikvektorid. Teades osakese kiirust on osakese siire leitav valemiga:
formula_3
kus u on osakese kiirus.
Heliosakese siirde tase.
Analoogselt helirõhutasemega defineeritakse heliosakese siirde tase, mis võrdub kümme korda kümnendlogaritm heliosakese siirde ruutude keskmise formula_4 suhtest määratud kontrollväärtusesse formula_5 ehk valemina
formula_6.
Heliosakese siirde taset esitatakse ühikutes detsibell (dB).
Äraütlemine

Äraütlemine (keeldumine) on eitava vastuse andmine teise inimese soovile, palvele või ettepanekule. "Ei" ütlemine tähendab oskust tunnetada ja seada isiklikke piire. Seda peetakse oluliseks võtmeoskuseks selges eneseväljendamises ja kehtestavas käitumises.
Äraütlemise viisid.
Ära saab öelda agressiivselt, alistuvalt või kehtestavalt:
Just kehtestavale käitumisele omane äraütlemine (selge eneseväljendus) on see, mille puhul nii sõnumi andja kui ka vastuvõtja jäävad enim rahule.
Äraütlemise keerukus.
Äraütlemist peetakse üheks keerulisemaks suhtlemistehnikaks, kuna see on tihti seotud ebameeldivate emotsioonidega, nagu süütunne, hirm teisele haiget teha, solvata või kaotada oma head mainet. 
Inimesed, kellel on raske ära öelda, põhjendavad seda tavaliselt järgmiselt:
Tegelikult on igal inimesel õigus igas olukorras kas nõustuda (anda jah-sõnum) või ära öelda (anda ei-sõnum). Samas reageerivad inimesed oma elu eri perioodidel rohkem kas "jah"- või "ei"-vastustega. 
Enim emotsioone tekitab äraütlemise vajadus siis, kui mingiks kindlaks ajavahemikuks on kaks valikut, näiteks naabri abistamine ja oma planeeritud tööde ärategemine, kuivõrd valiku tegemine on seotud inimese väärtustega.
Äraütlemise vormid.
Järgnevad äraütlemise vormid kuuluvad selge eneseväljendamise alla, olles samal ajal kehtestava käitumise komponendiks:
Kui olete juba otsustanud ära öelda, siis ei ole mõtet lasta end sellest kõrvale juhtida väljapressivate (manipulatiivsete) kommentaaridega nagu: “"Ja seda pärast kõike, mis ma sinu heaks olen teinud."” Sellistel märkustel pole tegemist teemaga, mis on parasjagu arutusel.
Kuid äraütlemisprotsessis võib juhtuda, et "ei" muutub "jah"-iks. Meil kõigil on olemas teemasid, mille puhul oleme kindlalt "ei"-seisukohal. Samas on teemasid, mille puhul teatud tingimustel on vastuseks "ei", teatud tingimustel "jah". Kui teine osapool esitab argumendi, mis kuulub minu "jah"-poolele, on täiesti asjakohane liikudagi "ei"-vastusest "jah"-vastuse poolele.
Äraütlemiseks valmistumine.
Mõned soovitused inimestele, kellel on keeruline ära öelda: 
Äraütlemise mõjutamine.
Äraütlemist muudab mõjusamaks:
Äraütlemise mõjukust vähendab
Osakese kiirus

Osakese kiirus või heliosakese kiirus on akustikas füüsikaline suurus, mis iseloomustab osakese siirde kiirust keskkonnas, milles helilaine levib. SI süsteemis esitatakse osakese kiirust ühikutes meeter sekundis (m/s).
Definitsioon.
Osakese kiirust tähistatakse v, ja valemi kujul on ta
formula_1
kus δ on osakese siire.
Heliosakese kiiruse tase.
Analoogselt helirõhutasemega defineeritakse heliosakese kiiruse tase, mis võrdub kümme korda kümnendlogaritm heliosakese kiiruse ruutude keskmise formula_2 suhtest määratud kontrollväärtusesse formula_3 ehk valemina
formula_4
Heliosakese kiiruse taset esitatakse ühikutes detsibell (dB).
Kahe siduriga käigukast

Kahe siduriga käigukast (ka topeltsiduriga käigukast, levinud on ka lühendid DCT, inglise keeles "dual-clutch transmission" ja DSG, inglise keeles "direct-shift gearbox", saksa keeles "Direktschaltgetriebe") on automaatkäigukasti tüüp, mis ehituselt sarnaneb manuaalse käigukastiga. Selles on kasutusel kaks eraldiseisvat sidurit paaris ja paaritute käikude jaoks. Fundamentaalselt saame kirjeldada sellist süsteemi kahe manuaalse käigukasti koostööna ühes korpuses eraldi siduritega. Kuigi käigukast töötab automaatrežiimil, on võimalus käike vahetada ka manuaalselt poolautomaatrežiimis, kuigi käiguvahetus töötab elektrohüdraulilisel süsteemil.
Ajalugu.
Sellise käiguvahetuse süsteemi leiutas prantslane Adolphe Kégresse vahetult enne teist maailmasõda, kuigi ta ei jõudnud kunagi töötava mudelini. Esimese sellise käigukasti arendustöö algas 1980. aasta alguses, selle arendamist juhatas Harry Webster autoosi tootvus ettevõttes Automotive Products. Prototüüpe kasutati sõidukites Ford Fiesta Mk1, Ford Ranger ja Peugeot 205. Kontrollsüsteemid põhinesid analoog-digitaalelektriskeemil, mis patenteeriti 1981. aasta juulis. Esimese arvutitega juhitud käigukasti võttis kasutusele Porsche aastal 1983. 
Esimene seeriatootmisauto, millel seda tüüpi käigukasti kasutati, oli 2003. aasta Volkswagen Golf Mk4 R32.
Ülevaade.
Käiguvahetusi on võimalik läbi viia ilma jõumomenti kaotamata, kuna jõudu on võimalik avaldada mõlemale sidurile üheaegselt. Selline käigukasti tüüp on kõige kiirema käiguvahetuse ajaga. Kahe siduriga käigukastil kõige kiirem registreeritud käiguvahetus üles on 8 ms. 
Sidurite tüübid.
Kahe siduriga käigukastidel kasutatakse kahte tüüpi sidureid: kas kahte märga (õlis töötavat) mitmekettalist sidurit või kahte kuivalt töötavat ühekettalist sidurit. Märja siduri süsteem sobib suurema jõudlusega mootoritele, aga kuivsiduri süsteemidel on kütusekulu väiksem.
Raudteevagun.
Kahe siduriga käigukasti süsteeme kasutatakse ka raudteevagunites. Raudteevagunis sissetuleval ja väljamineval teljel asetseb sidur, käiguvahetusel ühendatakse mõlemad sidurid lahti ja käigukastis oleva piduriga pannakse kasti ülekanded seisma, mis võimaldab käiguvahetuse.
Apollo Group

Apollo Group OÜ on Eesti haldusfirma, millele kuuluvad Apollo raamatukauplused, Apollo kinod, O'Learyse meelelahutuskeskused, Blenderi mahlabaarid, IceCafe jäätisekohvikud ja filmilevitusfirma Baltic Film Distribution. 
Firma omanikud olid 2019. aasta algul Margus Linnamäe oma haldusfirma UP Invest OÜ kaudu (55 protsenti aktsiaist) ja Ivar Vendelin firma Sandbach OÜ kaudu (45 protsenti aktsiaist). 
2019. aasta veebruaris teatas Apollo Group OÜ restoraniketi KFC frantsiisi omandamisest. 
2019. aasta augustis teatas Apollo Group OÜ Piano Group OÜ omandamise soovist. Sellele ettevõttele kuuluvad Vapiano restoranid Baltimaades ja Soomes.
Äge

Äge on Rootsis Fotevikenis 1980. aastate alguses leitud viikingilaeva Fotevik I vraki järgi ehitatud koopia.
Äge valmis koostöös MTÜ Austrvegr Seltsiga. Purjelaeva pikkus on 11,6 m ja laius 2,8 m; laeval on 12 aerukohta; purje pindala on 24 m² ja masti kõrgus 8 m.
Viikingilaeva Äge ehitamist alustati 2011. aasta kevadel, emapuu sai püsti ja rihitud sama aasta augustis. Laeva veeskamine toimus 2012. aasta 7. juulil Paunküla veehoidlas Kiruvere muinaslaagri ajal.
Sõnaveeb

Sõnaveeb on Eesti Keele Instituudi sõnastikuportaal, kuhu on koondatud keeleinfo paljudest sõnakogudest ja andmebaasidest. 
See on sõnastikukeskkond, kus lisaks sõnastikukirjetele on esitatud muudki keeleinfot, näiteks ka naabersõnad ning info sõna päritolu ja morfoloogia kohta, saab leida vene ja prantsuse vasteid, kuulata eesti sõnade hääldust. Sõnaveeb sisaldab EKI ühendsõnastikku, mis koondab mitmete varem ilmunud EKI üldkeele sõnaraamatute infot. Alates 2019. aastast lisandub kõik uus üldkeele materjal EKI ühendsõnastikku.
Sõnaveebi arendab Eesti Keele Instituut koostöös tarkvarafirmaga TripleDev alates 2017. aastast ning see avati kasutajatele veebruaris 2019.
Sõnaveebis on ligi 130 oskussõnastikku ja terminibaasi. Alates 2021. aasta märtsist on Sõnaveebis kättesaadavad aastatel 2005–2010 välja antud kakskeelsed (eesti-vene-eesti) koolisõnastikud: bioloogia, geograafia, inimeseõpetus, füüsika, keemia, kehaline kasvatus, kirjandus, kodundus, kunstiõpetus, käsitöö, muusikaõpetus, töö- ja tehnoloogiaõpetus, ühiskonnaõpetus, kus on kokku 21 000 sõna.
Näitelausete valikul on toetutud eesti keele tekstikorpuste andmetele. Lisaks leksikograafi valitud näidetele esitab Sõnaveeb ka automaatselt valitud ja toimetamata veebilauseid. Veebilaused on arvuti juhuvalitud autentsed laused, mis pärinevad “Eesti keele veebikorpusest 2020”. Need on eesti keele õpikute, meedia-, ilukirjandus- ja teadustekstide ning eestikeelse Wikipedia laused. Kuna veebilauseid valib arvuti, mitte inimene, siis võib näidete hulka sattuda ebatäpsusi või vigaseid lauseid.
Keeleõppija Sõnaveebis, mis on mõeldud eesti keele õppijale (A2 ja B1 keeleoskustasemel), on umbes 6500 sõna, mida on seletatud lihtsas keeles. Sõnaartiklis on pildid, õppekommentaarid, suhtlusväljendid ja liitsõnad.
Sõnaveebiga seotud muudatused keeleinfo esitamises on pälvinud ajakirjanduses rohkem kriitikat kui toetust. Aprillis 2021 tegid Eesti Keeletoimetajate Liit ning mitmed keele ja kirjandusega seotud avaliku elu tegelased Eesti Keele Instituudi direktorile Arvi Tavastile avaliku pöördumise seoses EKI algatatud sõnastikureformiga. Mais 2021 vastas Arvi Tavast sellele pöördumisele, kuid kriitika on jätkunud.
Ādams

Ādams on küla ("mazciems") Lätis Vidzemes Smiltene piirkonnas Trapene vallas.
Küla asub Peetri jõe kaldal merepinnast 99 meetri kõrgusel. Ādams jääb valla keskusest Trapenest 6, endisest piirkonnakeskusest Hopast 13 ja Riiast 174 km kaugusele. Külas asub Ādamsi bussipeatus.
Praeguse asula alal oli varem Ādami mõis (saksa "Schwarzbeckshof"). Enne 1. juulit 2009 kuulus Ādams Alūksne rajooni. Aastatel 2009–2021 kuulus küla Hopa piirkonda.
Indriķi

Indriķi on küla ("mazciems") Lätis Vidzemes Smiltene piirkonnas Trapene vallas. Enne 1. juulit 2009 kuulus Indriķi Alūksne rajooni. Aastatel 2009–2021 kuulus küla Hopa piirkonda.
Küla asub valla keskosas merepinnast 98 meetri kõrgusel ja jääb valla keskusest Trapenest 5, endisest piirkonnakeskusest Hopast 16 ja Riiast 165 km kaugusele. Külas asub Indriķi bussipeatus.
Krampji

Krampji on küla ("mazciems") Lätis Vidzemes Smiltene piirkonnas Trapene vallas. Enne 1. juulit 2009 kuulus Krampji Alūksne rajooni. Aastatel 2009–2021 kuulus küla Hopa piirkonda.
Küla asub valla keskosas merepinnast 114 meetri kõrgusel ja jääb valla keskusest Trapenest 2, endisest piirkonnakeskusest Hopast 20 ja Riiast 170 km kaugusele.
Aimar (laev)

Viikingilaev Aimar on Norras Gokstadis leitud 9-meetrise ja umbes 1100-aasta vanuse kuue sõudjaga fjordipaadi ehk seksringi koopia.
Laeva ehitas MTÜ Eesti Viikingid. Joonised saadi Oslo Viikingilaeva Muuseumist. Laeva disaini muudeti veidi merekindluse parandamiseks: tehti kõrgem parras ja tugevam konstruktsioon, nii et paadi kuju säiliks. Laev veesati Käsmus 6. juunil 2010.
Rūpnieki

Rūpnieki on küla ("mazciems") Lätis Vidzemes Smiltene piirkonnas Trapene vallas. Enne 1. juulit 2009 kuulus Rūpnieki Alūksne rajooni. Aastatel 2009–2021 kuulus küla Hopa piirkonda.
Küla asub valla põhjaosas merepinnast 95 meetri kõrgusel maantee A3 ääres ja jääb valla keskusest Trapenest 7, Riiast 165 ja endisest piirkonnakeskusest Hopast 12 km kaugusele. Külas asub Rūpnieki bussipeatus.
Austeniit

Austeniit on tahke süsiniku lahus raua mittemagnetilisel kujul, mis tekib, kui temperatuur on üle kriitilise eutektoidtemperatuuri (727 °C). Austeniiti on võimalik rauas säilitada, kui jahutada seda kiirusega, mis on karastatava terase kriitilisest jahtumiskiirusest suurem.
Omadused.
Niklil on erilisi omadusi, mis soodustavad austeniidi teket. Teised elemendid, näiteks kroom, takistavad tahetud faasimuutuse moodustamist. Kuigi austeniidi terased sisaldavad palju rauda, on need enamasti mittemagnetilised. See on võimalik seetõttu, et austeniit omab tahkkesendatud võret, mille aatomid ei ole magnetilised. Tahkkesendatud võre võimaldab samuti säilitada suuremat kogust süsinikku kui teised teraskristallstruktuurid. Austeniit on nimetatud William Chandler Roberts-Austeni järgi, kes lõi 19. sajandil esimese raua-süsinikfaasidiagrammi.
Kasutusalad.
Austeniiti kasutatakse peamiselt karburaaditud terase valmistamisel. Austeniidil on kõrge lahustuvus süsiniku suhtes, mida viiakse terasesse kõrgetel temperatuuridel Karastamisel muutub suure süsinikusisaldusega austeniit suure süsinikusisaldusega martensiidiks. Suure süsinikusisaldusega martensiidi noolutamisel muutub see suure tugevusega martensiidiks.
Austenitiseerimine on raua või terase kuumutamine temperatuurini, kuni kuumutatava keha kristallstruktuur muutub ferriidist austeniidiks. Austeniidi avatud struktuur võimaldab neelata süsinikku süsinikterasest.
Līzespasts

Līzespasts on küla ("mazciems") Lätis Vidzemes Smiltene piirkonnas Trapene vallas. Enne 1. juulit 2009 kuulus Līzespasts Alūksne rajooni. Aastatel 2009–2021 kuulus küla Hopa piirkonda.
Küla asub valla põhjaosas merepinnast 100 meetri kõrgusel maantee A2 ääres ja jääb valla keskusest Trapenest 5, endisest piirkonnakeskusest Hopast 14 ning Riiast 161 km kaugusele. Külas asub Līzespastsi bussipeatus.
Muinsusmälestistest on regionaalse kaitse all Līzespastsi hobupostijaam ja kõrts. Need asusid Riia-Pihkva kivitee ääres ja nende juurde kujunes ka tänapäevane küla.
Ullensakeri vald

Ullensakeri vald on vald Norras Akershusi maakonnas, Østlandeti piirkonnas.
Oslo Gardermoeni lennujaam asub Ullensakeri vallas.
Lihv (gemmoloogia)

Lihv on vääriskivi lõikamise ja töötlemise viis, mille eesmärk on ehetes kasutatavate kivide puhul tuua esile vääriskivi läiget, värvust ning optilisi omadusi.
Lihvi valik ja selle teostuse kvaliteet on vääriskivi väärtuse hindamisel üks olulisi omadusi (ingliskeelses terminoloogias "cut") kivi puhtuse ja värvuse kõrval. Laias laastus võib lihvitüübid jaotada järgmiselt:
Rahvusvahelistes sõjaoperatsioonides osalenute medal

Rahvusvahelistes sõjaoperatsioonides osalenute medal (ka rahvusvahelistes sõjalistes operatsioonides osalenu medal) on Eesti kaitseministri välja antav medal rahvusvahelistes sõjaoperatsioonides osalenud Eesti kaitseväelastele või välismaa kodanikele, kes on Eesti Kaitseväge nendes operatsioonides aidanud.
Gaia Vince

Gaia Vince (sündinud 1973 või 1974) on Briti ajakirjanik ja teaduskirjanik, kes esimese naisena pälvis Londoni Kuningliku Seltsi maineka teadusraamatu auhinna. 
Ta on õppinud King's College Londonis keemiat ja Bordeaux' Ülikoolis projekteerimist. Saanud magistrikraadi projekteerimises.
Vince on olnud ajakirja Nature Climate Change toimetaja, ajakirja Nature uudistetoimetaja ja New Scientisti veebitoimetaja. Ta on teinud kaastööd väljaannetele The Guardian, The Times, Science, Scientific American, Australian Geographic ja Australian; ta kirjutab BBC Online'ile rubriiki "Smart Planet", teeb BBC-le raadiosaateid ja kirjutab Channel 4-le dokumentaalsarjade stsenaariume.
2016. aastal müüs Vince avalikul oksjonil maha oma teise raamatu "Cultural Being: The Science of our History" ('Kultuuriline olemus. Meie ajaloo teadus') käsikirja kirjastamisõigused kuuekohalise summa eest.
Vince'il on Suurbritannia ja Austraalia kodakondsus.
Jaunāmuiža (Hopa vald)

Jaunāmuiža (ka Jaunā muiža või Jaunomuiža) on küla ("mazciems") Lätis Smiltene piirkonnas Hopa vallas. Küla asub merepinnast 107 meetri kõrgusel maantee A2 ääres ja jääb valla keskusest Hopast 4 ning Riiast 173 kilomeetri kaugusele. Aastatel 2009–2021 kuulus küla Hopa piirkonda.
Žagatas (Hopa vald)

Žagatas (kohalikus murdes Žogotas) on küla ("mazciems") Lätis Smiltene piirkonnas Hopa vallas. Küla asub merepinnast 113 meetri kõrgusel maantee A2 ääres ja jääb valla keskusest Hopast 13 ning Riiast 185 kilomeetri kaugusele. Aastatel 2009–2021 kuulus küla Hopa piirkonda. Žagatas jääb Veclaicene kaitstavale maastikule.
Žogotas

Žogotas on mitme asula murdekeelne nimi Lätis:
Vēveri (Hopa vald)

Vēveri (kohalikus murdes Vieveri) on küla ("mazciems") Lätis Smiltene piirkonnas Hopa vallas. Küla asub merepinnast 82 meetri kõrgusel valla põhjaosas ja jääb valla keskusest Hopast 3 ning Riiast 180 kilomeetri kaugusele. Aastatel 2009–2021 kuulus küla Hopa piirkonda.
Dauškāni

Dauškāni (vanadel kaartidel ka Daukšani) on küla ("mazciems") Lätis Smiltene piirkonnas Hopa vallas. Küla asub valla keskosas merepinnast 100 meetri kõrgusel ja jääb valla keskusest Hopast 2 ning Riiast 179 kilomeetri kaugusele. Aastatel 2009–2021 kuulus küla Hopa piirkonda.
Külas kasvav Dzenīši paju on looduskaitse all.
Grūbe

Grūbe (kohalikus murdes Groube) on küla ("mazciems") Lätis Smiltene piirkonnas Hopa vallas. Küla asub valla keskosas merepinnast 107 meetri kõrgusel maantee A2 ääres ja Vaidva jõe kaldal. 
Grūbe jääb valla keskusest Hopast 8 ja Riiast 181 kilomeetri kaugusele. Külas asuvad Robežnieki ja Grūbe bussipeatus. Aastatel 2009–2021 kuulus küla Hopa piirkonda.
Sealne dolomiidipaljand on looduskaitse all. Grūbe jääb osaliselt Veclaicene kaitstavale maastikule.
Grūbe paljandi kohal oli Vaidava jõel 2,5 meetri kõrgune kärestik, mille juurde XIX sajandil rajati vesiveski. XX sajandi alguses ehitati veski juurde veel saekaater ja paberivabrik. Grūbe kujunes nõnda piirkonna suurimaks tööstuskeskuseks, sealsetes ettevõtetes töötas üle 80 töölise. Teise maailmasõja ajal sealsed vabrikud hävisid. 1951. aastal rajati jõele pais, mis käitas kuni 1972. aastani hüdroelektrijaama. 1998. aastal avati elektrijaam moderniseeritud kujul taas.
Kalpaki

Kalpaki on küla ("mazciems") Lätis Smiltene piirkonnas Hopa vallas. Küla asub merepinnast 112 meetri kõrgusel maantee A2 ääres ja jääb valla keskusest Hopast 4 ning Riiast 174 kilomeetri kaugusele. Külas asub Ceļumāja bussipeatus. Aastatel 2009–2021 kuulus küla Hopa piirkonda.
Lipski

Lipski on küla ("mazciems") Lätis Smiltene piirkonnas Hopa vallas. Küla asub merepinnast 99 meetri kõrgusel valla keskosas ja jääb valla keskusest Hopast 2 ning Riiast 179 kilomeetri kaugusele. Aastatel 2009–2021 kuulus küla Hopa piirkonda.
Peļļi

Peļļi on küla ("mazciems") Lätis Smiltene piirkonnas Hopa vallas. Küla asub merepinnast 183 meetri kõrgusel valla kaguosas ja jääb valla keskusest Hopast 18 ning Riiast 190 kilomeetri kaugusele. Aastatel 2009–2021 kuulus küla Hopa piirkonda. Peļļi jääb Veclaicene kaitstavale maastikule.
Rumpāni

Rumpāni on küla ("mazciems") Lätis Smiltene piirkonnas Hopa vallas. Küla asub merepinnast 118 meetri kõrgusel valla idaosas maantee A2 ääres ja Vaidava jõe kaldal. Rumpāni jääb valla keskusest Hopast 10 ja Riiast 182 kilomeetri kaugusele. Aastatel 2009–2021 kuulus küla Hopa piirkonda.
Rušķi

Rušķi on küla ("mazciems") Lätis Smiltene piirkonnas Hopa vallas. Küla asub merepinnast 132 meetri kõrgusel valla idaosas maantee A2 ääres ja jääb valla nkeskusest Hopast 10 ja Riiast 182 kilomeetri kaugusele. Aastatel 2009–2021 kuulus küla Hopa piirkonda. Rušķi jääb Veclaicene kaitstavale maastikule.
Uskani

Uskani on küla ("mazciems") Lätis Smiltene piirkonnas Hopa vallas. Küla asub merepinnast 97 meetri kõrgusel valla lääneosas ja jääb valla keskusest Hopast 2 ja Riiast 177 kilomeetri kaugusele. 
Aastatel 2009–2021 kuulus küla Hopa piirkonda. Sellega on liidetud endise Dzidrumi ja Dzeņi külade alad.
Külas asub Arodskola bussipeatus.
Külas kasvab looduskaitsealune Uskani pärn, ka asub seal kaitstav Hopa dolomiidipaljand. Külas asub Hopa mõisa laut, mis on muinsusmälestisena kohaliku kaitse all.
Žubes

Žubes on küla ("mazciems") Lätis Smiltene piirkonnas Hopa vallas. Küla asub merepinnast 106 meetri kõrgusel valla kaguosas maantee A2 lähistel ja jääb valla keskusest Hopast 12 ja Riiast 174 kilomeetri kaugusele. Aastatel 2009–2021 kuulus küla Hopa piirkonda.
Porta Westfalica (kuristik)

Porta Westfalica, ka Vestfaleni lõhe, on kuristik ja läbimurdeorg, kus Weseri jõgi kulgeb läbi Wieheni aheliku (läänes) ja Wesergebirge (Weserberglandi osa) (idas) vahelise lõhe. See paikneb Minden-Lübbecke kreisis Nordrhein-Westfalenis Saksamaal.
1973. aastast on Porta Westfalica ka linna nimi, mis loodi 15 kuristikku ümbritseva küla ühendamise teel. 2006. aastast on see rahvuslik geotoop.
Nimi "Porta Westfalica" on ladinakeelne mõiste "Vestfaleni värav". Põhjast tulles on kuristik sissepääsuks Vestfaleni piirkonda. Vaatamata oma ladina nimele ei mõeldud mõistet välja Rooma aegadel, vaid õpetlaste poolt 19. sajandil.
Kõrgel kuristiku kohal läänepoolsel küljel on suur kuuekülgne kiviehitis, mis paistab kaugele; see on keiser Wilhelmi monument, püstitatud Saksa keisri Wilhelm I auks ja pühendatud 1896. aastal.
Roly Bonevacia

Roly Bonevacia (õieti Rolieny Bonevacia; sündinud 8. oktoobril 1991 Lelystadis) on Curaçao päritolu Hollandi jalgpallur, kes mängib ründava poolkaitsjana Saudi Araabia kõrgliiga klubis Al-Faisaly ja Curaçao jalgpallikoondises.
Ta alustas karjääri Hollandis Amsterdami Ajaxis, mille noorteakadeemiaga liitus ta 2001. aastal. Ainsal korral mängis ta Ajaxi põhimeeskonnaga Hollandi kõrgliigas 2010. aasta augustis. Hooajal 2011–12 mängis ta laenul Hollandi kõrgliiga klubis NAC Breda ning seejärel kaks hooaega Rodas.
2014. aasta juulis sõlmis ta kaheaastase lepingu Austraalia kõrgliigas mängiva Wellington Phoenixiga. Wellington Phoenixis mängis ta aga kokku koguni kolm hooaega ja valiti hooajal 2015–16 Austraalia kõrgliiga sümboolsesse koosseisu. Aastatel 2017–2019 mängis ta Austraalia kõrgliigas Western Sydney Wanderersi meeskonnas.
2019. aasta mais liitus ta Al-Faisalyga.
Bonevacia kuulus mitmel korral Hollandi noortekoondistesse. Kuna tema vanemad on pärit Curaçaolt, saab ta esindada Curaçao jalgpallikoondist. Ta tegi Curaçao jalgpallikoondises debüüdi 5. juunil 2019 mängus India vastu ning lõi selles mängus ka värava.
Daniel Murillo

Daniel Rose Murillo (sündinud 21. novembril 1982 Bell Gardensis California osariigis) on Ameerika Ühendriikide rokk- ja alternatiivmuusik, keda tuntakse eeskätt ansambli Hollywood Undead lauljana ja post-hardcore bändi Lorene Drive asutajaliikmena.
Muusikukarjäär.
Murillo asutas keskkooliajal koos sõpradega post-hardcore’i bändi Lorene Drive, kus ta tegutses laulja ja basskitarristina. Bänd saavutas tuntuse nii kohaliku muusikaskeenes kui ka alternatiivrokiringkondades. Lorene Drive avaldas EP-d "Savan Super Pursuit Mode" ja "Out Alive" ning seni oma ainsa täispika albumi "Romantic Wealth".
Pärast seda, kui Lorene Drive 2009. aastal tegevuse peatas, liitus Murillo 2010. aastal ansambliga Hollywood Undead. Ta asendas bändist lahkunud Deuce’i ning tõi kollektiivi uue vokaaldünaamika. 
2012. aastal taastati Lorene Drive’i tegevus, ning sellest ajast alates on Murillo olnud korraga aktiivne mõlemas ansamblis, jagades oma aega Hollywood Undeadi ja Lorene Drive’i projektide vahel.
Andrea Wulf

Andrea Wulf (sündinud 1972 New Delhis Indias) on Briti publitsist ja teaduskirjanik.
Ta sündis Indias, kasvas üles Saksamaal Hamburgis ja elab praegu Londonis, kus õppis Royal College of Artis disaini ajalugu. Õpitud erialal ta ei tööta ja elatist teenib kirjutamisega. Ta on teinud kaastööd väljaannetele The Guardian, Los Angeles Times, Financial Times, Wall Street Journal, Atlantic, New York Times jt. Lisaks esineb ta sageli kutsutud külalisena raadios ja televisioonis ning peab loenguid üle maailma.
Tema 2015. aastal ilmunud menuk "Looduse leiutamine" võitis palju auhindu ja on välja antud 24 riigis.
Mihkel Melesk

Mihkel Melesk (3. märts (vkj)/ 15. märts 1864 Võisiku vald, Kolga-Jaani kihelkond – 1. jaanuar 1951) oli eesti õpetaja ja koolijuht.
Õppis Nõmavere algkoolis ja Põltsamaa kihelkonnas ning omandas Tartus õpetajakutse.
Töötas aasta Elistvere algkoolis, aasta Rutikvere algkoolis ja aasta Kõpus. Alates 1887. aastast kuni pensionile minekuni oli ta Pajusi vallas üle 40 aasta Lahavere algkooli õpetaja ja juhataja.
27. oktoobril 1929. aastal tähistas Mihkel Melesk Lahavere algkoolis oma 45-aastast kooliõpetajana töötamise juubelit. Sel puhul õnnitles teda telefoni teel haridusminister Jaan Hünerson ning teatas, et Meleskile on määratud autasuks 20 000 senti.
1932. aasta sügisel läks ta pärast 47 aastat õpetajana töötamist pensionile.
Mihkel Melesk maeti 14. jaanuaril 1951 Põltsamaa uuele kalmistule.
Eesti Muinsuskaitse Seltsi teenetemedal

Eesti Muinsuskaitse Seltsi teenetemedal on auhind, mida Eesti Muinsuskaitse Selts annab vabatahtlikkudele, kellel on märkimisväärseid teeneid Eesti kultuuripärandi hoidmisel ja kaitsmisel.
Anthony Joshua

Anthony Oluwafemi Olaseni Joshua (sündinud 15. oktoobril 1989) on Suurbritannia poksija.
Harrastajana.
Joshua hakkas poksimisega tegelema 2007. aastal 18-aastaselt. Ta esindas Inglismaad 2011. aasta maailmameistrivõistlustel raskekaalus ja võitis hõbemedali.
2012. aasta olümpiamängudel võitis ta Suurbritanniat esindades kuldmedali.
Elukutselise poksijana.
Ta tegi profidebüüdi 5. oktoobril 2013 O2 Arenal Londonis. Joshua teine elukutselise matš oli Paul Butlini vastu, mille ta võitis nokaudiga. Kolmas kohtumine, Hrvoje Kisciekiga, vastu sai teoks sama aasta 14. novembril. Selle kohtumise võitis ta teises raundis nokaudiga.
2017. aastal poksis ta Volodõmõr Klõtško vastu, see matš nimetati hiljem aasta võitluseks.
Ta on seni (seisuga 21. september 2024) pidanud 32 kohtumist ning on võitnud neist 28 kohtumist (neist 25 nokaudiga) ja kaotanud 4 kohtumist (neist 2 nokaudiga).
Isiklikku.
Anthonyt huvitab male ja lugemine. Enne poksijaks hakkamist oli ta ehitaja. 2009. aastal läks ta vangi, kuna oli tänavatel kakelnud. Kui ta välja sai, pidi ta kandma jalavõru. 2011. aastal vahistati ta kiiruse ületamise tõttu ja ta autost leiti üle 200 grammi kanepit. Teda süüdistati narkootikumide omamises ja kavatsuses neid müüa. Joshua lasti selle tõttu lahti GB boxing tiimist. Talle määrati karistuseks 12 kuud ühiskondlikult kasulikku tööd.
Kalevipoeg kündmas

Kalevipoeg kündmas võib tähendada järgmist:
Siseministeeriumi teenetemärk

Siseministeeriumi teenetemärk on kas kuldteenetemärk' või hõbeteenetemärk, mida Eesti Siseministeerium annab oma ametnikele või töötajatele.
Kuldteenetemärk antakse ministrile, ministeeriumi kantslerile või ministeeriumi asekantslerile tema ametist lahkumisel, harvem mõnele teisele ministeeriumi ametnikule või töötajale tema teenete eest.
Hõbeteenetemärk antakse ministeeriumi ametnikule või töötajale tema teenete eest.
Ila keel

Ila keel on bantu keelte botatwe rühma kuuluv keel, mida räägivad ilad Sambias. 
Kõnelejaid oli 2010. aastal umbes 106 000.
Ila keele lundwe ja sala murret loetakse mõnikord ka eraldi keeleks.
Ila keel oli üks 55 keelest, milles on tervitus Voyageri kuldsel plaadil.
Muinsuskaitseameti aastaauhinnad

Eesti Muinsuskaitseameti aastaauhinnad on Eesti Muinsuskaitseameti välja antavad auhinnad.
2017 jagati auhindu järgmistes kategooriates:
Dainis Turlais

Dainis Turlais (sündinud 24. novembril 1950 Madonas) on Nõukogude Liidu ja Läti endine sõjaväelane ning poliitik. Ta oli aastatel 1992–1994 Läti Kaitseväe ülem. Aastatel 1995–1997 oli ta Läti siseminister.
Ta lõpetas 1969. aastal Valmieras keskkooli. Seejärel teenis ta Nõukogude armees. Ta lõpetas 1973. aastal Leningradi Kirovi-nimelise Üldvägede Sõjakooli ja 1985. aastal Frunze-nimelise Sõjaväeakadeemia.
2019. aasta 30. maist kuni 20. juunini oli ta Riia linnapea.
T30 Howitzer Motor Carriage

T30 Howitzer Motor Carriage (lühendatult T30 HMC) oli Ameerika Ühendriikide liikursuurtükk, mida kasutati II maailmasõjas. Masina disain põhines vajadusel, et sellel pidi olema rünnakurelv, mis pidi olema Ameerika Ühendriikide soomusharu tehtud 1941. aastal. 
Sõiduk oli ehitatud ajutise lahendusena, hiljem võeti kasutusele roomikutega disain, mis oli täiustatud variant originaalsest masinast. Masin võeti vastu tootmiseks 1942. aasta jaanuaris.
Seda tootis White Motor Company, sõiduki relvaks oli 75 mm haubits M1A1, mis oli pandud M3 poolroomik sõidukile (ingl M3 "half-track"). Esimest korda kasutati sõidukit Põhja-Aafrika kampaanias 1942. aasta novembris. Hiljem on sõidukit kasutatud Itaalias ja Prantsusmaal ning võimalik, et seda kasutati Vaikse ookeani piirkonnas. Mõned masinad saadeti hiljem Prantsusmaa vägedele ning sõidukit kasutati Indohiina sõjas (sõda kestis 1954. aastani).
Leena Roots

Leena Roots (sünninimi Leena Pajupuu; 4. mai 1904 ukj Sigula, Harjumaa – 11. detsember 1986) oli eesti õpetaja ja koolijuht.
1932. aastast töötas ta Kurtna Algkooli õpetaja ja juhatajana.
Ta on maetud Pärnamäe kalmistule.
Dear Evan Hansen

"Dear Evan Hansen" on Steven Levensoni raamatul põhinev muusikal, mille muusika ja sõnad on kirjutanud Benj Basek ja Justin Paul.
Muusikal oli esimest korda Broadway laval 2016. aasta detsembris.
71. Tony auhindade jagamisel oli muusikal nomineeritud üheksale auhinnale ning võitis neist kuus.
Vilhelmine Klementi nimeline 32. Kutsekeskkool

Vilhelmine Klementi nimeline 32. Kutsekeskkool oli kutsekeskkool Tallinnas. Kool tegutses aastatel 1945–1990 ja asus Viru väljakul / Keskväljakul majas nr 2.
Vilhelmine Klementi nimelisse Tallinna Linna Kutsekooli võeti õppima vähemalt 15-aastasi noori individuaal- ja masstoodangu rätsepa erialale. Õppeaeg oli erialati kas kaks või kolm aastat.
Kutsekeskkooli ühiselamu asus Tallinnas aadressil V. Kingissepa 60.
Declan McKenna

Declan Benedict McKenna (sündinud 24. detsembril 1998) on inglise laulja ja laulukirjutaja.
Elukäik.
Declan McKenna sündis Suur-Londonis Enfieldi linnaosas 24. detsembril 1998 ja kasvas üles Hertfordshire'i krahvkonnas Cheshunti linnas. 2015. aastal võitis McKenna Glastonbury talendivõistluse lauluga "Brazil", milles kritiseeris FIFA korruptsiooniskandaali ning otsust pidada 2014. aasta jalgpalli maailmameistrivõistlused Brasiilias hoolimata riigis valitsevast vaesusest. Teismelise muusikuga soovis lepingu sõlmida lausa 40 plaadifirmat, valituks osutus Columbia Records. McKenna teine laul "Paracetamol" sai inspiratsiooni transsoolise noore loost, kes saadeti ümberpööramisravikeskusesse ning sooritas seejärel enesetapu. Edaspidi kirjutas ta näiteks religioonist ja võõravihast. Gümnaasiumis valis McKenna "Advanced Level" eksamiaineteks inglise kirjanduse, filosoofia ja sotsioloogia, kuid langes paari kuu järel koolist välja, et muusikaga tegeleda. 
2017. aastal ilmunud debüütalbum "What Do You Think about the Car?" pälvis kriitikute heakskiidu ning tõi McKennale ka BBC raadio aasta uustulija tiitli. Kaks aastat hiljem avaldatud loos "British Bombs" laitis ta Ühendkuningriigi relvaäri. Intervjuus BBC-le ütles McKenna: "Me mitte ainult ei sega end kaugetesse sõdadesse, millega midagi ei saavutata ja ainult ekstremismile hoogu antakse, vaid müüme välisriikidele ka relvi, kuigi teame, kuidas neid kasutatakse." 2020. aastal ilmus McKenna teine album "Zeros", millesse suhtusid kriitikud samuti positiivselt.
Isiklikku.
McKenna on leidnud, et paljud ei mõista, kui targad on noored inimesed ja kui palju nad tegelikult ühiskonna valupunktidest mõtlevad. 2017. aastal tunnistas noormees, et juhib tähelepanu teiste probleemidele, mida oluliseks peab, kuna tema isiklik elu on võrdlemisi rahulik. 
Eeskujuks peab McKenna David Bowiet. Sarnaselt Bowiele on ka McKenna välimusega rohkelt eksperimenteerinud – esinemistel kannab muusik sageli sädelevat silmameiki, ühes ühiskonnakriitilises muusikavideos oli tal seljas vikerkaarevärvides sirbi ja vasaraga särk.
Emre Mor

Emre Mor (sündinud 24. juulil 1997) on Türgi jalgpallur, kes mängib poolkaitsjana Türgi kõrgliigaklubis Fenerbahçe.
Lapsepõlv.
Emre Mor sündis ja kasvas üles Taanis Kopenhaageni äärelinnas Brønshøjs. Tema isa on türklane ja ema Türgi-Makedoonia päritolu. Mor räägib taani ja inglise keelt, kuid mitte türgi keelt.
Ta on Istanbuli jalgpalliklubi Galatasaray toetaja.
Klubikarjäär.
Algusaastad.
2013. aasta detsembris 16-aastaselt oli ta Saint-Étienne'iga proovitreeningul, kuid lepingut klubiga saada ei õnnestunud.
Mor mängis Lyngby U17 ja U19 meeskondades enne klubist vabastamist 2015. aasta jaanuaris. Lyngby sõnum oli, et neil ei ole võimalik teda oma klubis kasutada.
FC Nordsjælland.
31. jaanuaril 2015 kinnitati, et Mor on sõlminud lepingu FC Nordsjællandiga (FCN), ehkki teda olid jälginud ka teised Taani kõrgeima liiga ja välismaa klubid. Algne eesmärk oli, et Mor mängiks U19 meeskonna jaoks.
Mor tegi ametliku debüüdi FCNis 28. novembril 2015 mängus Taani kõrgliigaklubi Randers FC vastu, mis lõpuks kaotati 0:1. Mor alustas mängu pingilt, kuid asendas 84. minutil Gudmundur Thórarinssoni. Järgmist võistlusmängu Brøndby IF vastu alustas Mor juba algkoosseisus. Tänu heale esitusele sai Mor uue lepingu ja algkoosseisu saamise 2016. aasta jaanuarist.
Borussia Dortmund.
2015. aasta lõpus oli Mor seotud Borussia Dortmundiga. 7. juunil 2016 avaldas klubi, et Moriga sõlmiti viie aasta pikkune leping. Hooajal 2016/2017 tegi Mor kaasa vaid 12 Bundesliga mängus ja UEFA Meistrite Liiga mängus, tavaliselt paremääre või ründava keskvälja asendajana.
Celta Vigo.
29. augustil 2017 allkirjastas Mor lepingu Hispaania klubiga Celta Vigo.
Hooajal 2019–2020 mängis ta laenul Türgi kõrgliigaklubis Galatasaray. 2021. aasta augustis läks ta laenule Fatih Karagümrüki.
Fenerbahçe.
2022. aasta juulis sõlmis ta kolmeaastase lepingu Fenerbahçega.
Koondisekarjäär.
Mor esindas Taanit U17, U18 ja U19 rahvusmeeskondades mängides. 2016. aastal vahetas ta oma Taani kodakondsuse Türgi vastu, mille saamiseks pidi tema isa vanglakambris paberitele ka oma allkirja andma. Mor kutsuti mängima Türgi U21 meeskonda ja ta tegi kaasa ka 2017. aasta UEFA Euroopa alla 21-aastaste meistrivõistluste kvalifikatsioonimängus Slovakkia vastu.
Mori debüütmäng Türgi rahvusmeeskonnas toimus 2016. aasta mais Montenegro vastu Antalyas. Ta tegi mängijana kaasa ka 2016. aasta Euroopa meistrivõistlustel, kus ta oli vanuselt turniiri kolmas noorim mängija. Ta pääses pingilt mängu, kui vahetas välja Cenk Tosuni Türgi esimeses meistrivõistluste mängus Horvaatia vastu. Ta oli samuti osa algkoosseisus meistrivõistluste viimases matšis Tšehhi jalgpallikoondise vastu, kus tegi Burak Yılmazile söödu, millest tuli mängu avavärav.
Janar Ala

Janar Ala (sündinud 8. oktoobril 1979) on eesti semiootik, ajakirjanik ja kirjanik.
Janar Ala on õppinud Tartu Ülikoolis semiootikat ja ajakirjandust ning pärast seda töötanud ajalehes Postimees kultuuriajakirjanikuna.
Kirjanduslooming.
Raamatud.
Tema jutte on ilmunud ka novellikogumikes.
Oluline osa Ala loomingust käsitleb sülti. 
Kriitikute hinnanguid.
Kultuuriajakirjanik Maia Tammjärv on nimetanud Ala jutte "eluhoo ja -rõõmu kirjanduseks", Kaupo Meiel aga hindab teda stilistina: "Heaks suudab Ala oma täiesti suvalised mõttekäigud ja järeldused muuta stiiliga, tähenduses stiilne autor võrdub stiilne tekst, ning stiilist autoril puudust ei ole, ja see on suurepärane". Kriitik Ave Taavet tõstab esile, et Ala "tekstid on võrsunud sotsiaalmeediast" ja "teoste retseptsioonis on see ajendanud mitmeid arutelusid kirjanduslike ja sotsiaalmeedia tekstide ühisosast ja erinevustest", ent leiab Ala sotsiaalmeedia trendidele pigem vastanduvat ning võrdleb tema teoseid Andrus Kiviräha varaste raamatutega "Kalevipoeg" (1997) ja "Õlle kõrvale" (1996), millele Taaveti hinnangul samuti "oli omane ajakirjanduslike žanride (näiteks intervjuu ja reportaaži) kasutamine, suvaline pildivalik ja maalähedane kaader". Mart Juur on pidanud tema loomingut ühenduslüliks: "Janar Ala võiks kirjeldada kui ühendavat lüli, mis liidab Oskar Lutsu, Mati Undi, Hillar Kohvi ja Onu Bella."
Tõlkeid.
Ala on inglise keelest tõlkinud kolm raamatut, nende hulgas Time Jonesi teose "Väike simulandi käsiraamat" (Tänapäev, 2010). 
Isiklikku.
Janar Ala abikaasa on Keiti Vilms, nad abiellusid 28. juunil 2019.
Betty Who

Jessica Anne Newham (tuntud lavanimega Betty Who; sündinud 5. oktoobril 1991 Sydneys) on Austraalia laulja ja laulukirjutaja.
Pärast seda, kui 2012. aastal ilmus tema debüütsingel "Somebody Loves You" ja 2013. aastal EP "The Movement", sõlmis ta lepingu RCA Recordsiga. 2014. aastal andis ta välja oma debüütstuudioalbumi "Take Me When You Go". Tema teiselt stuudioalbumilt "The Valley" (2017) jõudis kaver laulust "Love You Always Forever" Austraalia edetabeli esikümnesse ja Ameerika Ühendriikide Billboardi tantsulugude edetabeli tippu.
Vagula (külmutustraaler)

Vagula, tähistusega RTMS-7528, on 1975. aastal ehitatud Atlantik-Supertraaler. Laev kuulus Eesti Kalatööstusele (Ookean).
Laevaomaniku pankrotieelsel 1994. aastal töötas Vagula Shetlandi saarte rajoonis ujuva kalavabriku pingelises režiimis.
Chris Kyle

Christopher Scott Kyle (8. aprill 1974 Texas, USA – 2. veebruar 2013) oli USA mereväe SEAL ja üle 160 inimese tapnud snaiper.
Enne mereväkke astumist oli ta rodeotšempion. Pärast 11. septembri terrorirünnakuid sattus ta terrorismivastase sõja eesrindele ning leidis oma kutsumuse tippsnaiprina. Tema käes on rekord USA sõjaajaloos 160 kinnitatud surmava lasuga. Varem oli USA rekord 109. 
Iraagi mässulised kartsid teda niiväga, et kutsusid teda Al-Shaitaniks (saatanaks) ning panid tema pea eest välja vaevatasu. Ta sai legendi staatuse kaitstes surmava täpsusega katuselt ja peidupaikadest oma kaasüksuslasi, merejalaväelasi ja USA maaväe sõdureid. Chris Kyle'i rekordlask toimus Bagdadi lähedal, kus ta tabas sihtmärki 1920 meetri kauguselt. 
Kyle vabastati 2009. aastal Ameerika Ühendriikide mereväest auväärselt ja avaldas 2012. aastal oma bestselleriks osutunud autobiograafia "Ameerika snaiper". Kaks aastat hiljem lavastas Clint Eastwood raamatu põhjal samanimelise filmi. 
Endine mereväelane Eddie Ray Routh tappis Chris Kyle'i 2013. aastal Texases Creek Lodge'i tulistamisplatsil. Posttraumaatilise stressihäirega tulistajale mõistis kohus eluaegse vanglakaristuse.
Tasuja (täpsustus)

Tasuja võib tähendada järgmist:
Tasuja (kolhoos)

Tasuja on olnud mitme kolhoosi nimi:
Kohuke (kaubamärk)

Kohuke on kaubamärk või kohukese-toodete sari, mida toodab AS Kohuke.
Sarja tooted: